CELEX: 62022CN0256
Language: mt
Date: 2022-04-12 00:00:00
Title: Kawża C-256/22 P: Appell ippreżentat fit-12 ta’ April 2022 minn Pilatus Bank plc mis-sentenza mogħtija mill-Qorti Ġenerali (Id-Disa’ Awla Estiża) fit-2 ta’ Frar 2022 fil-Kawża T-27/19, Pilatus Bank u Pilatus Holding vs BĊE

20.6.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 237/41
            
         
      Appell ippreżentat fit-12 ta’ April 2022 minn Pilatus Bank plc mis-sentenza mogħtija mill-Qorti Ġenerali (Id-Disa’ Awla Estiża) fit-2 ta’ Frar 2022 fil-Kawża T-27/19, Pilatus Bank u Pilatus Holding vs BĊE
      (Kawża C-256/22 P)
      (2022/C 237/53)
      Lingwa tal-kawża: l-Ingliż
      
         Partijiet
      
      
         Appellant: Pilatus Bank plc (rappreżentant: O. Behrends, Rechtsanwalt)
      
         Partijiet oħra fil-proċedura: Il-Bank Ċentrali Ewropew (BĊE), Il-Kummissjoni Ewropea, Pilatus Holding ltd.
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza appellata;
               
            
                  —
               
               
                  tannulla, skont l-Artikolu 264 TFUE, id-deċiżjoni tal-BĊE tat-2 ta’ Novembru 2018 dwar ir-revoka tal-liċenzja ta’ Pilatus Bank;
               
            
                  —
               
               
                  tibgħat lura l-kawża lill-Qorti Ġenerali sabiex hija tagħti deċiżjoni dwar ir-rikors għal annullament sa fejn il-Qorti tal-Ġustizzja ma tistax tagħti deċiżjoni dwar il-mertu;
               
            
                  —
               
               
                  tikkundanna lill-BĊE jħallas l-ispejjeż tal-appellanti u l-ispejjeż tal-appell.
               
            
         Aggravji u argumenti prinċipali
      
      Insostenn tal-appell, l-appellanti tressaq erba’ aggravji.
      L-ewwel aggravju bbażat fuq il-fatt li l-Qorti Ġenerali b’mod żbaljat assumiet li huwa ġuridikament rilevanti li jiġi stabbilit jekk il-BĊE huwiex responsabbli għar-revoka de facto preċedenti tal-liċenzja u, b’mod partikolari, jekk il-BĊE kellux l-obbligu li jipprevjeni l-irtirar de facto tal-liċenzja permezz ta’ intervent skont l-Artikolu 6(5)(c) tar-Regolament dwar il-Mekkaniżmu Superviżorju Uniku (RMSU) (1).
      It-tieni aggravju bbażat fuq il-fatt li ċ-ċaħda, mill-Qorti Ġenerali, tat-tieni motiv tal-appellanti hija bbażata fuq il-konklużjoni żbaljata tal-Qorti Ġenerali li l-kunċett ta’ reputazzjoni fl-Artikolu 23 tad-Direttiva dwar ir-Rekwiżiti ta’ Kapital (DRK IV) (2) ma għandux neċessarjament jiġi interpretat b’mod konformi mal-ordinament ġuridiku tal-Unjoni b’mod li akkuża f’pajjiż terz tkun tista’ tikkawża dannu lir-reputazzjoni ta’ azzjonist anki jekk l-aġir rilevanti ma jkunx illegali fl-ordinament tal-Unjoni u anki jekk l-aġir ikun kopert minn Statut għall-Imblukkar.
      It-tielet aggravju bbażat fuq il-fatt li s-sentenza appellata hija bbażata fuq diversi żbalji oħra inkluż il-fatt li l-Qorti Ġenerali interpretat b’mod żbaljat il-kunċett ta’ proporzjonalità billi naqset milli tqis li analiżi tal-proporzjonalità għandha tkun ibbażata fuq il-motivi li fuqhom id-deċiżjoni tkun ibbażata.
      Ir-raba’ aggravju bbażat fuq il-fatt li d-drittijiet proċedurali tal-appellanti ġew miksura.
      
         (1)  Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU 2013, L 287, p. 63).
      
         (2)  Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU 2013, L 176, p. 338, rettifiki fil-ĠU 2013, L 208, p. 73, fil-ĠU 2017, L 20, p. 1 u fil-ĠU 2020, L 203, p. 95).